બાવીસ વર્ષથી અભિનય કરતા હોવા છતાં મનોજ બાજપાઈમાં અભિનયની ભૂખ જોવા મળે છે. પોતે યંત્રવત્ ન બની જતાં દરેક પાત્રમાં પ્રાણ ફૂંકવા માટે સતત પ્રયત્નશીલ રહે છે અને તેમાં સફળ પણ રહે છે જે આપણે ફિલ્મીપડદે જોઈ શકીએ છીએ. અભિનેતા તરીકે હંમેશાં વખણાવા છતાં આળસ કે અભિમાનથી દૂર રહીને કઈ રીતે પોતાની અંદર ઉત્તમ પર્ફોર્મન્સની ભૂખ જાળવી શક્યા છે તે જાણીએ. ઓવર ટુ મનોજ બાજપાઈઃ એ ભૂખને જગાડવી નથી પડતી. ‘દેવદાસ‘માં દિલીપસા‘બનો ડાયલોગ છે ને,”યહ કભી ન બુજનેવાલી પ્યાસ હૈ”. આ ભૂખ જલદી સંતોષાય તેમ નથી. મારી અંદર જેટલું છે તેના દસ ટકા પણ બહાર આવ્યું નથી. મેં ભૂતકાળમાં કરેલું કામ મને ટોકે છે. તેમાં મને ખામી દેખાય છે. મને લાગે છે કે હું હજુ બહેતરીન પર્ફોર્મન્સ આપી શકું છું પરંતુ તે મુજબના રોલ નથી ઓફર થતા. જેવી કોઈ અસરકારક ભૂમિકા મળે છે કે હું તેની તૈયારીઓ પર પોતાને ન્યોછાવર કરી દઉં છું.